次韵韶美送劉夷叔二詩 悼夷叔
作者：王十朋
朝代：宋

paragraphs: 蜀山高巖巖，英物世非少。
青藜卯金子，高步絕雲杪。
思苦鳴輒悲，詞深誼難曉。
知音有古人，紙上自傾倒。
我昔賢關游，相逄粲衣表。
東歸拜言贈，篋笥至今好。
重來已鬼錄，魂魄蜀天渺。
蓬山訪高躅，空舍不停繞。
定尋窮孟郊，相酬類雙鳥。
莫作人間來，世路轉難拗。